Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 883

4. A képzés főbb tanulmányi területei és azok arányai 4.1. Az összes kreditmennyiségen belül gyakorlathoz kapcsolódik: 31% 4.2. Főbb képzési szakaszok, témakörök és ezek kreditszáma 4.2.1. Alapozó képzés: 18 kredit Az alapképzésben a hallgatók mai kínai nyelvet, klasszikus kínai nyelvet, kínai filológiát (sinológiai alapismeretek: időszámítás, dinasztiák, névadás) tanulnak, a sinológiai tudományos módszerekkel ismerkednek meg. 4.2.2. Törzs- és szakképzés: 91 kredit A törzs- és szakképzés során a hallgatók magasabb szinten folytatják mai és klasszikus kínai nyelvi tanulmányaikat. Klasszikus kínai olvasmányaik között irodalmi, történeti, filozófiai, vallástörténeti művek találhatók. A magas szintű nyelvtudás elsajátítása érdekében felsőbb éven a diákok a magyarról-kínaira, illetve kínairól-magyarra fordítást gyakorolják. A nyelvi képzés mellett a kínai kultúra valamennyi fontos területével (irodalom, történelem, filozófia, vallások) megismerkednek. A filológiai óra a kínai írásbeliségbe, főbb művekbe ad bevezetést, megtanít a sinológiai segédeszközök (szótárak, életrajzi szótárak, térképek) használatára. A szakkollégiumok lehetőséget teremtenek bizonyos fokú szakosodásra.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes